
	PATVIRTINTA
	Šakių rajono savivaldybės  administracijos 
	direktoriaus 2018 m. kovo    d.
	įsakymu Nr. AT-


BIUDŽETO, TURTO IR STRATEGINIO PLANAVIMO SKYRIAUS VYRIAUSIOJO SPECIALISTO PAREIGYBĖS APRAŠYMAS


I. PAREIGYBĖS CHARAKTERISTIKA

	1. Biudžeto, turto strateginio planavimo skyriaus vyriausiasis specialistas (toliau – vyriausiasis specialistas) yra karjeros valstybės tarnautojas.
	2. Pareigybės lygis – A.
	3. Pareigybės kategorija – 10.

II. PASKIRTIS

	4. Biudžeto, turto ir strateginio planavimo skyriaus (toliau – Skyrius) vyriausiojo specialisto pareigybė reikalinga rajono savivaldybės turto valdymo, naudojimo ir disponavimo juo bei rajono savivaldybės socialinio būsto fondo sudarymo, socialinio būsto nuomos klausimams spręsti.

III. VEIKLOS SRITIS
	5. Šias pareigas einantis valstybės tarnautojas vykdo funkcijas turto valdymo ir priežiūros – veiklos srityje.

IV. SPECIALŪS REIKALAVIMAI ŠIAS PAREIGAS EINANČIAM VALSTYBĖS TARNAUTOJUI

	6. Valstybės tarnautojas, einantis šias pareigas, turi atitikti šiuos specialiuosius reikalavimus:
	6.1.  turėti aukštąjį universitetinį arba jam prilygintą išsilavinimą. 
	6.2. būti susipažinusiam su Lietuvos Respublikos įstatymais, Vyriausybės nutarimais ir kitais norminiais aktais, reglamentuojančiais turto valdymą, naudojimą, disponavimą;
	6.3. mokėti valdyti, kaupti, sisteminti, apibendrinti informaciją ir rengti išvadas;
	6.4. savarankiškai planuoti, organizuoti savo veiklą;
	6.5. būti pareigingam, darbščiam, kūrybiškam, sugebėti bendrauti;
	6.6. sklandžiai dėstyti mintis raštu ir žodžiu, mokėti dirbti kompiuteriu;
	 

V. ŠIAS PAREIGAS EINANČIO VALSTYBĖS TARNAUTOJO FUNKCIJOS

	7. Šias pareigas einantis valstybės tarnautojas, įgyvendindamas Biudžeto ir turto skyriaus nuostatuose nurodytas funkcijas ir uždavinius, vykdo šias funkcijas:
	7.1. siunčia asmenims (šeimoms) pranešimus apie siūlymus išsinuomoti tuščias savivaldybės gyvenamąsias patalpas;
	7.2. dirba su sistema „Parama“ (Socialinės paramos šeimai informacine sistema SPIS);
	7.3. rengia rajono savivaldybės administracijos direktoriaus įsakymus dėl savivaldybės būsto ir socialinio būsto išnuomojimo bei savivaldybės būsto nuomos sutarties nutraukimo;
	7.4. rengia rajono savivaldybės administracijos direktoriaus įsakymus dėl šeimų ir asmenų, turinčių teisę į savivaldybės socialinį būstą ar jo sąlygų pagerinimą, registravimo (neregistravimo), perrašymo į kitą sąrašą socialiniam būstui gauti, išbraukimo iš sąrašo socialiniam būstui gauti;
	7.5. asmenims (šeimoms), pageidaujantiems gauti būsto kreditą, rengia pažymas apie teisę į valstybės paramą būstui įsigyti arba motyvuotą rašytinį atsisakymą išduoti tokią pažymą;
	7.6. veda socialiai remtinų piliečių, kuriems priklauso papildomos lengvatos, apskaitą. Kiekvieną ketvirtį rengia prašymus Finansų ministerijai dėl lėšų pervedimo;
	7.7. organizuoja socialinio būsto pirkimo procedūrą;
	7.8. tvarko rajono savivaldybės tarnybinių gyvenamųjų patalpų apskaitą;
	7.9. rengia rajono savivaldybės tarybos sprendimų projektus dėl savivaldybės turto nuomos bei perdavimo panaudos pagrindais laikinai neatlygintinai valdyti ir naudotis;
	7.10. rengia rajono savivaldybės tarybos sprendimų projektus ir rajono savivaldybės administracijos direktoriaus įsakymus dėl savivaldybės turto perdavimo;
	7.11. rengia rajono savivaldybės tarybos sprendimų projektus dėl valstybės turto valdymo, naudojimo ir disponavimo;
	7.12. tvarko rajono savivaldybės nekilnojamojo turto teisinės registracijos ir kadastrinių matavimų užsakymų dokumentus; 
	7.13. dalyvauja nuolat veikiančiose komisijose:
	7.13.1. dėl rajono savivaldybės administracijos patikėjimo teise valdomo turto pripažinimo nereikalingu arba netinkamu (negalimu) naudoti;
	7.13.2. dėl rajono savivaldybės administracijos patikėjimo teise valdomo turto pripažinimo nereikalingu arba netinkamu (negalimu) naudoti, viešųjų prekių aukcionų organizavimo ir vykdymo;
	7.14. taip pat kitų rajono savivaldybės tarybos, mero ar administracijos direktoriaus sudarytų komisijų darbe;
	7.15. vykdo rajono savivaldybės tarybos, mero, administracijos direktoriaus ir skyriaus vedėjo pavedimus;
	7.16. nagrinėja piliečių, įmonių, įstaigų, organizacijų pareiškimus, skundus, prašymus skyriaus kompetencijos klausimais, rengia išvadas;
	7.17. kasmet rengia ataskaitą apie rajono savivaldybei nuosavybės teise priklausantį turtą ir ją teikia savivaldybės tarybai, kontrolierei ir Statistikos departamentui;
	7.18. vykdo kitus su skyriaus funkcijomis susijusius nenuolatinio pobūdžio pavedimus.

VI. ŠIAS PAREIGAS EINANČIO VALSTYBĖS TARNAUTOJO PAVALDUMAS

[bookmark: _GoBack]	8. Šias pareigas einantis valstybės tarnautojas tiesiogiai pavaldus Skyriaus vedėjui.

